ዶ/ር መረራ፡ እኛ በግልፅ በአደባባይ ሰላማዊና ሕጋዊ ትግላችንን ከመቀጠላችን ውጭ ምርጫ የለንም፡፡ ‹‹ሠላማዊና ሕጋዊ ትግላችሁን ትታችሁ ቤት ተቀመጡ›› ከሆነ ከኢትዮጵያ መንግስትም ሆነ ከምርጫ ቦርድ ፈቃድ ወስደን ድርጅት ፈጥረን ዴሞክራሲያዊ ሥርዓት በኢትዮጵያ ውስጥ እንዲፈጠር የምንንቀሳቀሰው ለእዛ ነው፡፡ ሌላ ምክንያት የለንም፡፡ የኢትዮጵያ መንግስት ትልቁ ችግር ግን የሚናገረውና የሚሰራው እየተጋጨበት የተቃውሞ ፖለቲካንና ሽብርተኝነትን መለየት ያልቻለበት ሁኔታ ነው ያለው፡፡ በሰላማዊ ዜግነታቸው የሚታወቁ ከብዕር ውጭ ሌላ ነገር የሌላቸው ጋዜጠኞችን የፖለቲካ ድርጅት በተለይ ወጣት መሪዎችን የእኛንም አባላት ጭምር መንግስት ሲያስር ነበር፤ አሁንም እስር ቤት እየማቀቁ ነው፡፡ ለምሳሌ ከሁሉም በላይ የእስላሞችን ጉዳይ እንውሰድ፡፡ ከሁለት ዓመት በላይ በሽህዎች የሚቆጠሩ ብቻ ሳይሆን፤ በመቶ ሽህዎች የሚቆጠሩ ብቻ ሳይሆን፤ በሚሊዮኖች የሚቆጠሩ የሙስሊም ማሕበረሰብ አባላት በአብዛኛው ኢትዮጵያ ሲንቀሳቀሱ፤ በሰላማዊ መንገድ በአዲስ አበባ ውስጥም ሆነ ውጭ (መብታቸውን) ሲጠይቁ፤ አቤት ሲሉ፤ ፍርድ ቤት ሔደው ሲጠይቁ፤ የሚመለከታቸውን የመንግስት አካላት ሲጠይቁ ሽብርተኝነትን ጎረቤታችን ኬኒያ እንደምናየው፤ ሶማሊያ እንደምናየው፤ በመካከለኛው ምስራቅ እየተደረገ ያለው ሽብርተኝነት በምናቅበት ደረጃ ሲንቀሳቀሱ አናይም፡፡ በሠላማዊ መንገድ መብታቸውን ከመጠየቅ ውጭ፡፡ የጠየቁት መብት ደግሞ በጣም ቀላል ነው፤ ‹‹መንግስት በኃይማኖታችን ውስጥ ጣልቃ አይግባ››፤ ‹‹መንግስት የፈለገውን የኃይማኖት አንዱን ክፍል ይዞ ሌላኛው በጉልበት እንዲንቀሳቀስ››፤ ‹‹መሪዎቻችን ቀበሌ ውሰጥ አንምረጥ፤ ቀበሌ ለምሳሌ የመንግስት ተቋም ነው›› … ስለዚህ የእስላም መሪዎች ቀበሌ ውስጥ የሚመረጡበት ምክንያት በሕጉም በምኑም መንገድ አላውቅም እኔ፡፡ ክርስቲያን ወንድሞቻችን መሪዎቻቸውን ቤተክርስቲያን እንደሚመርጡ እነዚህ ወንድሞቻችንም መስጊዶቻቸው ውስጥ መሪዎቻቸውን ከመረጡ ኃይማኖቱ የግላቸው ነው የራሳቸው ነው፡፡ መንግስት ግን እዛ ውስጥ ጣልቃ ገብቶ፤ ‹‹ቀበሌ ካልመረጣችሁ›› በማለት በቀጥታም ሆነ በእጅ አዙር ሲንቀሳቀስ እኮ እናውቃለን፡፡ በዚህ በኢትዮጵያ ሕዝብ ውስጥ እኮ ነው የምንኖረው፡፡ እናም ማን የት ጣልቃ እንደገባ ኃይማኖቶች መንግስትን ያስቸገሩበት ሁኔታ ሳይሆን፤ መንግስት እንዲያውም በራሱ ሔዶ … የእኔ ስጋትና በኢትዮጵያ ቴሌቪዥን የሰጠሁትም ምክር ሕዝብ ያላሰበውን እንዳያሳስብ ነው፡፡
